text: সংযোগ=https://en.wikipedia.org/wiki/File:Sunghir_Man.png|থাম্ব|গ্র্যাভেটিয়ানরা সমস্ত পশ্চিম ইউরেশীয় জনগোষ্ঠীর পূর্বপুরুষ। প্রাচীন উত্তর ইউরেশীয়রা (ANE) তাদের পূর্বপুরুষত্বের বেশিরভাগই লাভ করেছে সুনগির এর অবশেষসমূহের সাথে ঘনিষ্ঠভাবে সম্পর্কযুক্ত জনগোষ্ঠী থেকে, উপরের ব্যক্তিটি সেই অবশেষসমূহের একটির পুনর্গঠন।  
  প্রত্নজিনতত্ত্বে প্রাচীন উত্তর ইউরেশীয় (Ancient North Eurasian বা ANE) হল একটি পূর্বপুরুষগত উপাদানকে দেয়া নাম, যে পূর্বপুরুষগত উপাদান মালটা-বুরেট সংস্কৃতি বা তার সাথে ঘনিষ্ঠভাবে সম্পর্কিত জনগোষ্ঠীর সাথে  সম্পর্কিত।
  
  জিনতাত্ত্বিক গবেষণা 
  প্রাচীন উত্তর ইউরেশীয় বংশগতিকে MA-1 বা "মালটা বালক" এর সাথে সম্পর্কের দ্বারা সংজ্ঞায়িত করা হয়। মালটা বালক হচ্ছে মালটা-বুরেট সংস্কৃতির প্রত্নস্থলটিতে পাওয়া একটি মানব জীবাশ্ম, জীবাশ্মটি যে বালকের সে ২৪,০০০ বছর আগের শেষ হিম সর্বোচ্চের (Last Glacial Maximum) সময় জীবিত ছিল। তার জীবাশ্মটি ১৯২০ সালে আবিষ্কৃত হয়। MA-1 এর সাথে সদৃশ জনগোষ্ঠী উল্লেখযোগ্যতার দিক থেকে ক্রমান্বয়ে আমেরিকার আদিবাসী, ইউরোপীয়, মধ্য এশীয়, দক্ষিণ এশীয় ও কিছু পূর্ব এশীয়দের মধ্যে জিনতাত্ত্বিক অবদান রেখেছে। ল্যাজারিডিস প্রমুখ (২০১৬:১০) উল্লেখ করেন, "প্রাচীন উত্তর ইউরেশীয় (ANE) এর একটি ক্লাইন ইউরেশিয়ার সমগ্র পশ্চিম থেকে পূর্ব জুড়ে বিস্তৃত।" ফ্লেগনতভ প্রমুখ (২০১৬) খুঁজে পান, প্রাচীন উত্তর ইউরেশীয় (ANE) পূর্বপুরুষত্বের বৈশ্বিক সর্বোচ্চ রয়েছে আধুনিক আমেরিকার আদিবাসী, কেট ও সেলকাপ জনগোষ্ঠীতে। এছাড়া এই পূর্বপুরুষত্ব প্রাচীন ব্রোঞ্জ যুগীয় স্তেপ সংস্কৃতি ইয়াম্নায়া ও আফানাসিয়েভো সংস্কৃতিতেও পাওয়া গেছে। দক্ষিণ আমেরিকার আদিবাসীদের ৪২% পূর্বপুরুষত্ব এই প্রাচীন উত্তর ইউরেশীয় (ANE) এর থেকে এসেছে, যেখানে উত্তর আমেরিকার আদিবাসীদের ক্ষেত্রে এই পূর্বপুরুশত্ব ১৪% থেকে ৩৮% এর মধ্যে যা মালটা-বুরেট জনগোষ্ঠীর জিন প্রবাহ থেকে এসে থাকতে পারে। এই পার্থক্যটি তৈরি হয়েছে আমেরিকায় সাইবেরীয়দের পশ্চাৎবর্তী অভিপ্রায়ণের কারণে। এক্ষেত্রে সবচাইতে কম প্রাচীন উত্তর ইউরেশীয় পূর্বপুরুষত্ব পাওয়া যায় এস্কিমো ও আলাস্কার আদিবাসীদের মধ্যে, কেননা এই জনগোষ্ঠীসমূহ আমেরিকায় মোটামুটি ৫,০০০ বছর পূর্বের অভিপ্রায়ণের ফল। আমেরিকার আদিবাসীদের মধ্যে অন্যান্য জিন প্রবাহ হয়েছে পূর্ব ইউরেশীয়দের থেকে। অন্য দক্ষিণ-মধ্য সাইবেরীয় জনগোষ্ঠী (আফনতোভা গোরা-২) এর জিন সিকুয়েন্সিং এর মাধ্যমে জানা গেছে এটি ১৭,০০০ বছর পুরনো, এবং এর অটোসোমাল জেনেটিক সিগনেচার মালটা বালক -১ এরটার সাথে মিলে যায়। এটি নির্দেশ করে, এই অঞ্চলটিতে মানুষ শেষ হিম সর্বোচ্চ এর সময় জুড়ে অবিরামভাবে বসতি স্থাপন করেছে।
  
  জিনোমগত গবেষণাসমূহ এও নির্দেশ করছে যে, প্রাচীন উত্তর ইউরেশীয় (ANE) পূর্বপুরুষত্ব পুরা প্রস্তর যুগের অনেক পর ইয়াম্নায়া সংস্কৃতির দ্বারা পশ্চিম ইউরোপে প্রবেশ করেছিল। ইয়াম্নায়া জনগোষ্ঠীর লোকেদের অবশেষ পরীক্ষা করে দেখা গেছে তাদের মধ্যে পরোক্ষভাবে ৫০% প্রাচীন উত্তর ইউরেশীয় (ANE) পূর্বপুরুষত্ব ছিল। আধুনিক ইউরোপীয়দের মধ্যেও ৭%-২৫% প্রাচীন উত্তর ইউরেশীয় (ANE) মিশ্রণ পাওয়া যায় যা সরাসরিভাবে ইয়াম্নায়া থেকে এসেছে, কিন্তু ব্রোঞ্জ যুগের পূর্বের ইউরোপীয়দের মধ্যে এই প্রাচীন উত্তর ইউরেশীয় (ANE) পূর্বপুরুষত্ব ছিল না। ইয়াম্নায়া প্রভাব ছাড়াও ইউরোপীয় জনগোষ্ঠীর মধ্যে প্রাচীন উত্তর ইউরেশীয় (ANE) পূর্বপুরুষত্ব পাওয়া যায়। এটি এসেছে ইউরোপীয়দের সাথে পূর্বাঞ্চলীয় শিকারী-সংগ্রাহকদের সাথে মিথোস্ক্রিয়ার ফলে, যার ফলে স্কান্ডিনেভীয় শিকারী-সংগ্রাহক জনগোষ্ঠীর উদ্ভব হয়।
  
  প্রাচীন উত্তর ইউরেশীয়দের থেকে উদ্ভূত জনগোষ্ঠী 
  পূর্বাঞ্চলীয় শিকারী-সংগ্রাহক বা পূর্ব ইউরোপীয় শিকারী সংগ্রাহক (EHG) দলটি প্রাচীন উত্তর ইউরেশীয় (ANE) থেকে সবচেয়ে বেশি (৭৫%) পূর্বপুরুষত্ব লাভ করেছে। উত্তর ইউরোপের কারেলিয়ায় পাওয়া দুটো ও রাশিয়ার সামারায় পাওয়া একটি মানব অবশেষ এই দলটির প্রতিনিধিত্ব করে। কারেলিয়ার দুজনের একজন ওয়াই-ডিএনএ হ্যাপ্লোগ্রুপ R1a-M417 এর, যে আনু. ৮৪০০ বছর পূর্বে বসবাস করত, আরেকজন ওয়াই-ডিএনএ হ্যাপ্লোগ্রুপ J এর, যে আনু. ৭২০০ বছর পূর্বে বসবাস করত। সামারার জন ওয়াই-ডিএনএ হ্যাপ্লোগ্রুপ R1b-P297, এবং আনু. ৭৬০০ বছর পূর্বে বাস করত। এই বংশগতি আনু. ১৮,০০০ বছর পূর্বের আফনতোভা গোরা এর প্রাচীন পূর্ব ইউরেশীয় (ANE) নমুনাটির সাথে ঘনিষ্ঠভাবে সম্পর্কযুক্ত। শেষ হিম সর্বোচ্চের সমাপ্তির পর পশ্চিমাঞ্চলীয় শিকারী সংগ্রাহক (WHG) এবং পূর্বাঞ্চলীয় শিকারী-সংগ্রাহক (EHG) বংশগতি পূর্ব ইউরোপে একত্রিত হয়ে যায়, যার ফলে মধ্য প্রস্তর যুগের ইউরোপে প্রাচীন উত্তর ইউরেশীয় (ANE) থেকে উদ্ভূত পূর্বপুরুষত্বের প্রাথমিক উপস্থিতি দেখা যায়। সাক্ষ্য-প্রমাণসমূহ নির্দেশ করে যে, প্রাচীন উত্তর ইউরেশীয়গণ পূর্ব সাইবেরিয়া থেকে পশ্চিমে অভিপ্রায়ণ করে এবং নিজেদের মধ্যে পশ্চিমাঞ্চলীয় শিকারী-সংগ্রাহক ও অন্যান্য পশ্চিম ইউরোপীয় জনগোষ্ঠীকে শোষণ করে নেয়।
  
  ককেশীয় শিকারী-সংগ্রাহক (CHG) এর প্রতিনিধিত্ব করে জর্জিয়ার সাতসুরবিলা গুহার একটি মানব অবশেষ যে আনু. ১৩,০০০ বছর পূর্বে জীবিত ছিল, এবং ৩৬% প্রাচীন উত্তর ইউরেশীয় উদ্ভূত মিশ্রণ বহন করে। তাদের পূর্বপুরুষত্বের বাকিটা আসে জুজুয়ানা গুহার (Dzudzuana cave) মানব অবশেষটি থেকে যে প্রায় ২৬,০০০ বছর পূর্বে জীবিত ছিল, যার মধ্যে পূর্বাঞ্চলীয় উত্তর ইউরেশীয় (ANE) মিশ্রণ নেই। প্রায় ১৩,০০০ বছর পূর্বে সাতসুরবিলায় ককেশাসে প্রাচীন উত্তর পূর্ব ইউরেশীয় (ANE) পূর্বপুরুষত্ব আসবার পর ককেশীয় শিকারী-সংগ্রাহকদের (CHG) মধ্যে জুজুয়ানা ঘনিষ্ঠতা কমে যায়।
  
  স্কান্ডিনেভীয় শিকারী-সংগ্রাহক (SHG) এর প্রতিনিধিত্ব করে ৬০০০ খ্রিস্টপূর্বাব্দে সুইডেনের মোটালায় সমাহিত এক ব্যক্তির পাওয়া অবশেষ। এরা পশ্চিমাঞ্চলীয় শিকারী সংগ্রাহক (WHG) এর উত্তরসুরী ছিল যারা দক্ষিণ থেকে স্কান্ডিনেভিয়ায় গিয়ে বসতি স্থাপন করেছিল। সেই সাথে পরবর্তীতে পূর্বাঞ্চলীয় শিকারী সংগ্রাহকগণও নরওয়ে এর তীরবর্তী অঞ্চল হয়ে স্কান্ডিনেভিয়ায় প্রবেশ করে।
  
  ইরান নব্যপ্রস্তরযুগীয় (Iran Neolithic বা Iran_N) এর প্রতিনিধিত্বকারী অবশেষ আজ থেকে ৮৫০০ বছর পূর্বে বেঁচে ছিল, যার মধ্যে ৫০% প্রাচীন উত্তর ইউরেশীয় (ANE) উদ্ভূত উপাদান ছিল, এবং বাকি ৫০% ছিল জুজুয়ানা সম্পর্কিত উপাদান। এর ফলে তারা অন্যান্য নিকট-প্রাচ্য নব্যপ্রস্তরযুগীয় ও আনাতোলীয় নব্যপ্রস্তরযুগীয়দের থেকে ভিন্ন যাদের মধ্যে কোন প্রাচীন উত্তর ইউরেশীয় (ANE) উপাদান ছিল না। পরবর্তীতে ইরান নব্যপ্রস্তরযুগীয়রা ইরান তাম্রযুগীয়দের দ্বারা প্রতিস্থাপিত হয়, এই ইরান তাম্রযুগীয়রা ছিল ইরান নব্যপ্রস্তরযুগীয় এবং নিকট প্রাচ্য লেভান্ত নব্যপ্রস্তরযুগীয় এর মিশ্রণ।
  
  প্রাচীন বেরিঞ্জীয়/প্রাচীন আদিবাসী আমেরিকীয় (Ancient Beringian/Ancestral Native American বা AB/ANA) হল আপওয়ার্ড সান রিভার প্রত্নস্থলে (dubbed USR1) প্রাপ্ত ১১,৫০০ বছর পূর্বের একটি শিশুর অবশেষের উপর ভিত্তি করে নির্দিষ্ট প্রত্নজিনতাত্ত্বিক বংশগতি। এই প্রাচীন বেরিঞ্জীয় বংশগতি ২০,০০০ বছর পূর্বে প্রাচীন আদিবাসী আমেরিকীয় (ANA) বংশগতি থেকে এসেছে। এই প্রাচীন আদিবাসী আমেরিকীয় (ANA) বংশগতি ২০,০০০ বছর পূর্বে ৪২-৪৩% প্রাচীন উত্তর ইউরেশীয় (ANA)উপাদান এবং ৫৭-৫৮% পূর্ব ইউরেশীয় (EA বা East Eurasian) উপাদানের মিশ্রণে তৈরি হয়। গবেষণায় প্রাপ্ত এই ফলাফলটি শেষ হিম সর্বোচ্চের সময় আমেরিকায় মানব অভিপ্রায়ণের মডেলটির সাথে সামঞ্জস্যপূর্ণ।
  
  পশ্চিম সাইবেরীয় শিকারী-সংগ্রাহক (West Siberian Hunter-Gatherer বা WSG) হল নির্দিষ্ট জিনতাত্ত্বিক বংশগতি যা ২০১৯ সালের সেপ্টেম্বর মাসে প্রথম সায়েন্স জার্নালে নথিবদ্ধ হয়। পশ্চিম সাইবেরীয় শিকারী-সংগ্রাহকে (WSG) ৩০% পূর্বাঞ্চলীয় শিকারী-সংগ্রাহক (EHG) পূর্বপুরুষত্ব, ৫০% প্রাচীন উত্তর ইউরেশীয় (ANE) পূর্বপুরুষত্ব, এবং ২০% পূর্ব এশীয় (EA) পূর্বপুরুষত্ব পাওয়া যায়।
  
  সোনালী চুলের বিবর্তন 
  KITLG SNP rs12821256 এর উদ্ভূত অ্যালীলটি সম্ভবত ইউরোপীয়দের সোনালী চুলের সাথে সম্পর্কিত, এবং সোনালী চুলের কারণ। এই অ্যালীল বহন করা জ্ঞাত সর্বপ্রাচীন মানুষটি হল সাইবেরীয় প্রাচীন উত্তর ইউরেশীয় (ANE) অবশেষ আফনতোভা গোরা ৩, যা খ্রিস্টপূর্ব ১৬১৩০ - ১৫৭৪৯ অব্দে জীবিত ছিল। এই অ্যালীলটি সামারা, মোতালা ও ইউক্রেইনের (১০১২৪, ১০০১৪ ও ১১৭৬৩) এর শিকারী-সংগ্রাহক অবশেষসমূহের মধ্যে উপস্থিত, একই সাথে স্তেপ পূর্বপুরুষত্ব যুক্ত বিভিন্ন পরবর্তীতে আসা মানুষের অবশেষেও এই অ্যালীলটি পাওয়া যায়। যেহেতু পূর্বাঞ্চলীয় শিকারী-সংগ্রাহক (EHG) এর মধ্যে এই অ্যালীল পাওয়া যায়, কিন্তু পশ্চিমাঞ্চলীয় শিকারী-সংগ্রাহক (WHG) পূর্বপুরুষত্বে এটি পাওয়া যায়না, এখান থেকে বোঝা যায় যে, প্রাচীন উত্তর ইউরেশীয় (ANE) জনগোষ্ঠীর মধ্যেই এই অ্যালীলটির উদ্ভব ঘটেছিল।
  
  জিনতাত্ত্বিক ডেভিড রাইখ বলেন, সোনালী চুলের জন্য দায়ী এই KITLG জিন ইউরেশীয় স্তেপ থেকে প্রাচীন উত্তর ইউরেশীয় (ANE) পূর্বপুরুষত্ব যুক্ত মানবগোষ্ঠীর বৃহদায়তনীয় অভিপ্রায়ণের সাথে সাথে মূলভূমির ইউরোপে প্রবেশ করে।
  
  আরও দেখুন 
  
   পূর্বাঞ্চলীয় শিকারী সংগ্রাহক
   ককেশীয় শিকারী-সংগ্রাহক
   স্কান্ডিনেভীয় শিকারী-সংগ্রাহক
   প্রাচীন বেরিঞ্জীয়
   পশ্চিমাঞ্চলীয় শিকারী সংগ্রাহক
   শেষ হিম সর্বোচ্চ
   মালটা-বুরেট সংস্কৃতি
   আফনতোভা গোরা
  
  তথ্যসূত্র
  
  গ্রন্থপঞ্জি 
  
   
   
   
   
   
   
   
   
   
   
   
   
  
  বিষয়শ্রেণী:প্রত্নজিনতাত্ত্বিক বংশগতি
  বিষয়শ্রেণী:ইউরোপের জিনতাত্ত্বিক ইতিহাস
  বিষয়শ্রেণী:পৃথিবীতে মানব অভিপ্রায়ণ
  বিষয়শ্রেণী:আমেরিকায় মানব অভিপ্রায়ণ
  বিষয়শ্রেণী:ইন্দো-ইউরোপীয় জিনতত্ত্ব
  বিষয়শ্রেণী:শেষ হিম সর্বোচ্চ
  বিষয়শ্রেণী:মধ্যপ্রস্তরযুগীয়
  বিষয়শ্রেণী:প্রত্নজিনতত্ত্ব
title: প্রাচীন উত্তর ইউরেশীয়